B. Bugár, podpredseda NR SR: (2002-01-29):
Takže, vážené panie poslankyne, vážení páni poslanci, pristúpime k hlasovaniu o návrhu uznesenia, ktorým Národná rada na návrh vlády vyslovuje súhlas so skráteným legislatívnym konaní o tomto vládnom návrhu zákona. Preto vás žiadam, aby ste sa vrátili do rokovacieho priestoru, budeme hlasovať. Nech sa páči, prezentujme sa a hlasujme o tomto návrhu. Hlasujeme o tom, že Národná rada vyslovuje na návrh vlády súhlas so skráteným legislatívnym konaním. (Hlasovanie.) Prítomných je 73 poslancov. Vážené panie poslankyne, vážení páni poslanci, žiadam vás, aby ste sa vrátili do rokovacieho priestoru. Vážené panie poslankyne, vážení páni poslanci, budeme hlasovať, prezentujme sa a hlasujme o návrhu uznesenia. Národná rada na návrh vlády na základe tohto uznesenia vyslovuje súhlas so skráteným legislatívnym konaním. Nech sa páči, hlasujte. (Hlasovanie.) Prítomných je 83 poslancov, za 73, proti 2, zdržalo sa 5, nehlasovali 3. Konštatujem, že Národná rada na návrh vlády vyslovila súhlas s prerokovaním tohto vládneho návrhu zákona v skrátenom legislatívnom konaní. Ešte predtým, čo by sme pokračovali hneď prvým čítaním, panie poslankyne, páni poslanci, chcem vás informovať, že prezident Slovenskej republiky prijal dnes 29. januára 2002 o 16.00 hodine demisiu členky vlády Slovenskej republiky Brigity Schmögnerovej, poverenej riadením Ministerstva financií Slovenskej republiky. (Potlesk.) Pani Brigita Schmögnerová týmto začala uplatňovať svoj mandát poslankyne Národnej rady. Podľa príslušných ustanovení zákona o voľbách do Slovenskej národnej rady zanikol mandát poslancovi Milanovi Benkovskému, ktorý nastúpil ako náhradník Strany demokratickej ľavice. Prosím, aby uvedenú skutočnosť vzala Národná rada Slovenskej republiky na vedomie. V tejto súvislosti klub poslancov za SDĽ navrhuje, aby poslankyňa Schmögnerová bola zvolená do Výboru Národnej rady Slovenskej republiky pre financie, rozpočet a menu. Navrhujem, aby sme voľbu pani poslankyne do výboru vykonali verejne. Pýtam sa, či je všeobecný súhlas. (Súhlasná reakcia pléna.) Áno, ďakujem pekne. Takže prezentujme sa a hlasujme o tomto návrhu na zaradenie pani poslankyne Schmögnerovej do výboru pre financie, rozpočet a menu. (Hlasovanie.) Prítomných je 70 poslancov. Budeme hlasovať neskôr. Teraz budeme pokračovať prvým čítaním o vládnom návrhu zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov . Vládny návrh zákona ste dostali ako tlač 1350. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1486. Z poverenia vlády Slovenskej republiky návrh zákona uvedie minister výstavby a regionálneho rozvoja Slovenskej republiky István Harna. Pán minister, nech sa páči, máte slovo. I. Harna, minister výstavby a regionálneho rozvoja SR: Ďakujem za slovo. Vážený pán predsedajúci, vážené panie poslankyne, páni poslanci, na základe záverov z rokovania vlády Slovenskej republiky dňa 28. januára tohto roka sa predkladá na dnešné rokovanie Národnej rady Slovenskej republiky vládny návrh zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov. Predkladaný návrh reaguje na novú skutočnosť, a to uznesenie Ústavného súdu Slovenskej republiky uverejnené v Zbierke zákonov pod č. 33 z 24. januára tohto roka, ktorým Ústavný súd Slovenskej republiky pozastavuje činnosť § 40 a § 110a ods. 6 zákona č. 493/2001 Z. z., ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov a ktorým sa dopĺňa zákon č. 317/1992 Zb. o dani z nehnuteľností v znení neskorších predpisov, a nadväzne pozastavuje činnosť aj vykonávacích predpisov, a to vyhlášky a opatrenia ministerstva financií. Novelou zákona sa navrhuje vypustiť podávanie písomného vyhlásenia s tým, že ak fyzická osoba nepodá majetkové priznanie, považuje sa zo zákona za fyzickú osobu, na ktorú sa povinnosť podávať majetkové priznanie nevzťahuje. Súčasne sa navrhujú upraviť aj tie ustanovenia, ktoré súvisia s vypustením podávania písomného vyhlásenia, a navrhuje sa upraviť aj ustanovenie § 32 ods. 5 v tom smere, že sa navrhuje znížiť pre právnické osoby a fyzické osoby administratívne zaťaženie pri vykonávaní oznamovacej povinnosti správcovi dane. Ďalej sa navrhuje predĺžiť lehotu na podanie majetkového priznania z 31. januára na 30. apríla 2002. Vážený pán predseda, vážené panie poslankyne, vážení páni poslanci, prosím o podporu predloženého návrhu zákona. Ďakujem za pozornosť.